ועדת העבודה, הרווחה והבריאות, כנסת 16, פרוטוקול מספר 539, 2005-12-06 11:50

משה כחלון: אני מתכבד לפתוח את ועדת העבודה, הרווחה והבריאות.

משה כחלון: הנושא: הצעת חוק עבודת נשים, הכנה לקריאה שניה ושלישית.

משה כחלון: יש פה נוסח של המציעה הראשית.

משה כחלון: לאחר מכן, אם למישהו יש הערות.

משה כחלון: ..

רשף חן: כן, הנוסח מקובל.

רשף חן: זו תוצאה של הרבה מאוד עבודה שנעשתה ועיבודים שנעשו בשלבים הקודמים של הדיון ומבחינתי, זה בסדר גמור.

משה כחלון: נציג משרד האוצר, מה תשובתכם?

דבי רינולדס: מבחינה מהותית, מונח על השולחן נוסח שהממשלה תומכת בו, כי זה הנוסח של הצעת החוק הממשלתית שהוגשה לכנסת ולכן, אין לנו הערות.

משה כחלון: נציג משרד האוצר לא נמצא.

משה כחלון: מה עמדת משרד המשפטים?

דובר: הנוסח מתואם אתנו.

רשף חן: זה חוק חשוב מאוד בעיניי.

רשף חן: הוא מתקן לקונה כי היה חוק שקבע נורמות נכונות וראויות לגבי מה צריך לעשות ביחס לנשים במקומות עבודה רק שהוא לא נתן שיניים, אפילו לא פליליות ובטח לא אזרחיות לאכיפה של ההוראות האלה.

רשף חן: מה שעושים כאן זה שנותנים שיניים אזרחיות לשמירה על זכויות של נשים עובדות.

רשף חן: זה מאוד חשוב לזכויות עובדים וזה מאוד חשוב למעמד האישה ולשוויון בין המינים ומביא למדינה נורמלית.

רשף חן: תודה.

ג'ודי וסרמן: יש שינוי נוסח באחד הסעיפים שנדונו ואושרו בהכנה לקריאה ראשונה ושאושרו לקריאה ראשונה לגבי פיצויים אף אם לא נגרם נזק.

ג'ודי וסרמן: אני רוצה שיופיע בפרוטוקול ולמען ההיסטוריה, שיש הסכמה להכניס את הנוסח הזה למרות שלכאורה הוא מצמצם לעומת הנוסח הקודם, אני רוצה להבהיר שזה הנוסח המקובל.

רשף חן: על איזה סעיף?

ג'ודי וסרמן: סעיף 13א(א)(1).

ג'ודי וסרמן: הנוסח הזה מופיע בחוק שוויון הזדמנויות בעבודה.

ג'ודי וסרמן: הוא כולל גם פיצויים בעד נזק של ממון שנגרם לעובד או לעובדת וגם פיצויים אף אם לא נגרם נזק.

ג'ודי וסרמן: לא היתה הכוונה להשמיט משהו שאושר בנוסח הקודם, שזה יהיה ברור, אלא שניהם כלולים בנוסח הזה.

ג'ודי וסרמן: יש כאן תוספות לעניין זכות התביעה ולעניין זכות התערבות בתובענות ודברים נוספים שמהווים את חוק עבודת נשים.

משה כחלון: אני ניגש להצבעה לקראת הכנה לקריאה שניה ושלישית: מי בעד - 3 מי נגד - אין נמנעים - אין הצעת החוק אושרה כאן ותעבור למליאה לאישור חברי הכנסת.

משה כחלון: תודה רבה.